CELEX: 62009CN0037
Language: et
Date: 2009-01-28 00:00:00
Title: Kohtuasi C-37/09: 28. jaanuaril 2009 esitatud hagi — Euroopa Ühenduste Komisjon versus Portugali Vabariik

4.4.2009   
            
            
               ET
            
            
               Euroopa Liidu Teataja
            
            
               C 82/17
            
         28. jaanuaril 2009 esitatud hagi — Euroopa Ühenduste Komisjon versus Portugali Vabariik
   (Kohtuasi C-37/09)
   (2009/C 82/31)
   Kohtumenetluse keel: portugali
   Pooled
   
      Hageja: Euroopa Ühenduste Komisjon (esindajad: J.-B. Laignelot, S. Pardo Quintillán ja P. Guerra e Andrade)
   
      Kostja: Portugali Vabariik
   Hageja nõuded
   
               —
            
            
               Tuvastada, et kuna Portugali Vabariik esiteks ei ole võtnud vajalikke meetmeid selleks, et tagada, et Lourosa maakonnas asuvatesse Limase, Linose ja Barreirase karjääridesse ladestatud jäätmed oleksid taaskasutatud või kõrvaldatud seadmata ohtu inimeste tervist ja kahjustamata keskkonda, eelkõige tekitamata ohtu veele ja pinnasele, ja selleks, et jäätmed oleksid üle antud eraõiguslikule või avalikõiguslikule jäätmekogujale või ettevõtjale, kes vastutab nende kõrvaldamise või taaskasutamise eest, ning teiseks ei ole võtnud vajalikke meetmeid selleks, et piirata nõukogu 17. detsembri 1979. aasta direktiivi 80/68/EMÜ II loendisse kuuluvate ainete sattumist põhjavette, vältides sel moel põhjavee reostamist nimetatud ainetega, on Portugali Vabariik rikkunud kohustusi, mis tulenevad Euroopa Parlamendi ja nõukogu 5. aprilli 2006. aasta direktiivi 2006/12/EÜ jäätmete kohta — millega kodifitseeritakse nõukogu 15. juuli 1975. aasta direktiiv 75/442/EMÜ jäätmete kohta — artiklitest 4 ja 8 ning nõukogu 17. detsembri 1979. aasta direktiivi 80/68/EMÜ põhjavee kaitse kohta teatavatest ohtlikest ainetest lähtuva reostuse eest artiklitest 3 ja 5;
            
         
               —
            
            
               mõista kohtukulud välja Portugali Vabariigilt.
            
         Väited ja peamised argumendid
   Alates 80. aastatest hakati ilma igasuguse ametivõimude kontrollita ladestama erineva päritoluga jäätmeid kasutuseta seisvatesse karjääridesse. Jäätmete ladestamist karjääridesse jätkati kuni 2004. aasta veebruarini. Need paigad suleti alles 2004. aasta juunis.
   Kunagiste karjääride erinevatest kohtadest võetud vee analüüsid näitasid murettekitavat keemilist reostust. Piirkonna vesi on reostatud.
   Mitme aasta vältel ei võtnud Portugali ametivõimud ühtegi meedet, et takistada tuvastamata jäätmete omanikke ladestamast ja jätmast jäätmeid kasutuseta seisvatesse karjääridesse. Riik ei kontrollinud jäätmete ladestamist ja jätmist karjääridesse ega kontrollinud nende kõrvaldamist.
   Lisaks sellele ei võtnud Portugali ametivõimud vajalikke meetmeid, et takistada mürgiste ja ohtlike ainete sattumist põhjavette. Ametivõimud ei teostanud eelnevat uurimist jäätmete kohta, mis võisid kaudselt viia põhjavette ohtlikke aineid. Samuti ei kontrollinud nad jäätmete paigutamist pinnasele.